**Princeza bez planete**

Prije nego je svijet kakvog danas znamo postojao, Svemirom je vladao kralj Victus. On je bio sam u cijelom tom prostoru ispunjenom mnoštvom praznih planeta. Došao je tako do ideje kako će stvoriti svoje princeze i svakoj dati da vlada jednim planetom. Zatim je napravio prve četiri princeze: Princezu Vatru, Vodu, Zrak i Zemlju. No još uvijek je ostalo praznih planeta te je Victus odlučio napraviti spojeve tih četiri postojećih princeza. Uzimajući dio srži Vatre i Zraka, kralj je dobio Svjetlost. Spajanjem Zemlje i Vatre, dobio je Rudu. Voda i Zrak činile su princezu Plin, a Zemlja i Voda zajedno dale su Sluz. U kraljevu naumu postojala je mana. Dvije kombinacije princeza nisu baš išle po planu. Naime, između Vatre i Vode došlo je do odbijanja. Sve ono loše izvuklo se iz tih princeza te je kralj sve otjerao na odbačeni planet. Između Zemlje i Zraka došlo je do suše i praznine. Kralj je to također poslao na planet odbačenih te su tamo nastale Katastrofe. U njima je bio djelić svake princeze te su one to iskorištavale kako bi uništile sve pred sobom. Jednom kad su dovoljno osnažile, Katastrofe su napale. I tu počinje naša, tj. moja, priča.

Kad je kralj Victus saznao što se događa, stvorio je prvi organizam koji nije bio princeza niti je sadržavao ikakvu princezu. Bio je to čovjek, ja, ako ćemo biti precizni. Kralj me stvorio kako bih zagarantirano služio njemu i svim princezama, stvorio me kao ratnika koji je branio čitavo kraljevstvo. Odgajali su me u kraljevim dvorima, no ne kao sina ili potomka, već kao da sam stroj. Morao sam vježbati i usavršavati svaki svoj potez prije nego Katastrofe napadnu. Zašto sam bio jedini, pitate se?

Kralj je bio na samrti. Rekao je da, ako obranim kraljevstvo od Katastrofa, tron je moj. No ja to nisam želio. Bio sam spreman dati tron bilo kojoj princezi. Također je rekao da, ako se ikad osjećam usamljeno, otvorim škrinjicu koja je stajala u staklenoj kutiji u njegovoj sobi. Nisam znao što je u njoj niti sam pokušavao pogoditi, već sam samo poslušao kralja. Nakon godina i godina života u miru, onaj napad Katastrofa o kojemu sam prije pričao... dogodio se. I odlučili su napasti princezu Zemlju.

Pošto je svaka princeza imala glavni upravljački centar, ili UGP, Katastrofe su ga otele princezi Zemlji i ona je bila istjerana sa svoje planete. Ona je bila *Princeza bez planete*. Dotrčala je u dvore u suzama koje su joj se prelijevale iz očiju na vrat. Njena je koža inače bila lagano zelena, no sada je bila kričava. Pala je na koljena, a zatim i cijelim tijelom na tlo. Brzo sam dotrčao do nje, ali bilo je prekasno. Katastrofe su uništile cijeli UGP. Bila je to kap koja je prelila čašu. To je bio poziv na rat s Katastrofama. No nismo mogli ići u rat nepripremljeni. Trebalo nam je oružje i cijela vojska. To nam je bio prvi zadatak. Trebali smo okupiti ostale princeze i ujediniti se protiv Katastrofa. Ostale su tri princeze došle rastresene i u strahu da Katastrofe ne napadnu i njihov planet. Svaka je htjela da ostale princeze dođu na njen planet čuvati ga. Ubrzo je došlo do svađe. Princeza Vatra se počela dimiti, doslovno. Lice joj je postalo neuobičajeno crveno, čak i za njenu vruću kožu. Odjednom su joj se ruke zapalile, a počela joj se paliti i haljina. Ubrzo je sva prešla u plamen, uzdignuvši se više od svih. Zapalila je cijeli dvorac. Zatim je odjednom princeza Voda eksplodirala. Voda je iz nje agresivno špricala posvuda, ugasila dvorac te opalila Vatru po licu. Ove su se htjele potući te na sve strane počele bacati vatrene i vodene kugle. Zatim je princeza Zrak stala između njih i raširila ruke. Počeo je puhati snažan vjetar. Na licu joj se vidjelo da je bijesna. Namrgođenih obrva i užarenih očiju stala je otpuhivati Vatru i Vodu, svaku na jednu stranu. Kosa joj je počela letjeti na sve strane te se polako odmicala u zrak, sve dok ove dvije princeze nije lansirala u zrak. Zatim se srušila na koljena i počela užurbano disati. Svi su samo gledali u čudu, dok ona nije počela vikati:

* Ovo nam ne treba sada! Ovo nismo mi! Ovo je naš bijes i jedini dobar način na koji ga možemo koristiti je protiv Katastrofa! Zato se skockajte i počnite razmišljati kao prave princeze, a ne kao neke bijesne lude!

Vatra i Voda su se smirile, a smirila se i princeza Zrak. No još uvijek nas nije bilo dosta. I uz njihove nevjerojatne moći, ne bismo bili dovoljno jaki da pobijedimo Katastrofe.

A zatim je u dvorac ušla i Sluz. Dotrčala je plačući, zagrlila me i u gorkim me suzama molila za pomoć. Rekla je kako se počela rijediti. Sva je zemlja počela nestajati u njoj. Pretvarala se u… vodu! Rekla je kako je princeza Ruda već odavno izgorjela i kako ne želi da se isto dogodi i njoj samo sa… vodom! Ostavili smo ju neka miruje.

Smrt princeze Zemlje uzrokovala je lančanu reakciju. Nestale su dvije princeze. Bez jednog sastojka, nema cjeline. Ali kako su onda Katastrofe još žive? Pozvali smo i druge princeze te je svaka u sebi pronašla onu skrivenu moć koja će, nadajmo se, pobijediti Katastrofe. Slijedila je bitka. Sve su se princeze borile svojim moćima, stvarale su tornada, kiše, praskove, požare, sve na jednom mjestu. No Katastrofe su bile jače. One su kombinirale princeze i stvarale vatrena tornada i vatrene kiše, no u jednom su trenutku stvorile ogromne biljke koje su se zavezale oko princeza i počele ih polako daviti. To mi nije bilo jasno, jer ako nema Zemlje, kako je ona još uvijek živa u Katastrofama?

A onda sam vidio kako Katastrofe u UGP-u piju neku zelenu tekućinu. Bila je to srž same zemlje i to ih je očuvalo od raspadanja. Trebao sam se domoći te srži. Şvojim sam mačem sjekao kroz crno, prašnjavo tijelo Katastrofe, a ono je špricalo crnu krv po mome licu. Napokon sam došao do UGP-a. Tu sam uzeo srž i otrčao van. Nijedna me katastrofa nije vidjela i ubrzo nakon toga, biljni pipci su počeli popuštati, a princeze su se oslobodile. Krv svih princeza natopljavala je planet. Otišli smo do princeze Zemlje i dali joj srž. Ona je oživjela i sve su princeze opet postale zdrave.

Kako su godine prolazile, princeze su se počele ujedinjavati sa svojim planetom, a tako je bilo i sa Zemljom. Iako mješavina svih princeza, područja Vode, Vatre, Zraka i svih ostalih princeza, Zemlja je napokon dobila svoj planet. On je bio ljepši od svih drugih i ukazivao je na trud i uspjeh. Ja sam ostao sam te sam uzeo onu škrinju kako mi je kralj rekao. Kad sam je otvorio, svjetlost mi je zaslijepila oči. No kad sam progledao, ispred mene se našlo nešto što se činilo kao princeza, ali je ipak sličilo na mene. Izgledalo je kao… ja. Bila je to Žena. Zajedno smo se nastanili na Zemlji te započeli nešto što vi danas nazivate čovječanstvo.